b'\n_START_ARTICLE_\nPolinezijos istorija\n_START_SECTION_\nVakar\xc5\xb3 Polinezija\n_START_PARAGRAPH_\nVakar\xc5\xb3 Polinezijos (dab. Tonga, Samoa, Volisas ir Fut\xc5\xabna, Kuko salos, Niu\xc4\x97 ir kt.) ankstyvoji istorija susijusi su Melanezijos istorija (ypa\xc4\x8d Fid\xc5\xbeio). Tai buvo anks\xc4\x8diausiai apgyvendinta regiono dalis, ir tai \xc4\xafvyko apie 1500 m. pr. m. e. \xc4\x8cia, kaip ir Melanezijoje, klest\xc4\x97jo Lapitos kult\xc5\xabra._NEWLINE_Seniausi valstybiniai dariniai Vakar\xc5\xb3 Polinezijoje ir Fid\xc5\xbeyje yra pusiau legendin\xc4\x97s karalyst\xc4\x97s Tui Puloa ir Tui Manua, egzistav\xc4\x99 I m. e. t\xc5\xabkstantmetyje. Apie X a. Tongatapu saloje atstirado valdov\xc5\xb3 Tui Tonga institucija, kuri XII\xe2\x80\x93XIII a. tapo talasokratija\xc2\xa0\xe2\x80\x93 Tongos imperija, rinkusia duokl\xc4\x99 mil\xc5\xbeini\xc5\xa1kame Ramiojo vandenyno plote nuo Saliamono sal\xc5\xb3 iki Niu\xc4\x97s. \xc5\xa0i \xe2\x80\x9eimperija\xe2\x80\x9c buvo paremta stipriu j\xc5\xabr\xc5\xb3 laivynu ir suk\xc5\xabr\xc4\x97 daugiataut\xc4\x99 auk\xc5\xa1to lygio kult\xc5\xabr\xc4\x85, paplitusi\xc4\x85 mil\xc5\xbeini\xc5\xa1kame Ramiojo vandenyno plote._NEWLINE_Nuo XIII a. II pus. Tonga imperijai silpstant, atsirado vietin\xc4\x97s karalyst\xc4\x97s ir dinastijos. Daugelio j\xc5\xb3 vald\xc5\xbeia buvo apribota viena sala. Tarp \xc5\xa1i\xc5\xb3 valstyb\xc4\x97li\xc5\xb3 svarbesn\xc4\x97s buvo Malietoa dinastijos Samoa, taip pat Uvea (valdoma Lavelua linijos), Alo (valdoma Tui Agaifo linijos), Sigave (valdoma Sau linijos), Niu\xc4\x97 (valdoma patu-iki), Kubuna (valdoma vunivalu), Burebasaga (valdoma Roko Tui Dreketi), Tovata (valdoma Tui Cakau) ir kt.\n_START_SECTION_\nLikusioji Polinezija\n_START_PARAGRAPH_\nLikusioji Polinezijos istorija prasideda tik apie III a. ir daugiausia susijusi su polinezie\xc4\x8di\xc5\xb3 migracijomis._NEWLINE_Apgyvendinimas vyko III\xe2\x80\x93XII a. Austronezijie\xc4\x8di\xc5\xb3 migracijos paskutiniosios bangos metu. Tuo metu polinezie\xc4\x8diai i\xc5\xa1 Fid\xc5\xbeio ir vakar\xc5\xb3 Polinezijoje migravo \xc4\xaf Bendrijos salas, i\xc5\xa1 kuri\xc5\xb3 sklido visomis kryptimis po vis\xc4\x85 Ram\xc5\xb3j\xc4\xaf vandenyn\xc4\x85._NEWLINE_Atokiausios teritorijos\xc2\xa0\xe2\x80\x93 Naujoji Zelandija, Velyk\xc5\xb3 sala buvo apgyvendintos tik II t\xc5\xabkstantme\xc4\x8dio pr.\n_START_SECTION_\nXIX a. karalyst\xc4\x97s ir kolonizacija\n_START_PARAGRAPH_\nNuo XVI a. Polinezij\xc4\x85 prad\xc4\x97jo tyrin\xc4\x97ti vakarie\xc4\x8diai: pirmiausia ispanai, v\xc4\x97liau britai, pranc\xc5\xabzai. Iki XIX a. buvo atrastos daugelis Polinezijos sal\xc5\xb3. Vakarie\xc4\x8diai \xc5\xa1ios teritorijos nekolonizavo iki pat XIX a. pab. Vienintel\xc4\x97 kolonizuojama vieta buvo Naujoji Zelandija, kuri\xc4\x85 britai pavert\xc4\x97 savo kolonija._NEWLINE_XIX a., veikiant vakar\xc5\xb3 \xc4\xaftakai, Polinezijoje buvo modernizuojamos senosios gentin\xc4\x97s karalyst\xc4\x97s, radosi naujos. Tarp j\xc5\xb3 pamin\xc4\x97tinos Tongos karalyst\xc4\x97, Havaj\xc5\xb3 karalyst\xc4\x97, Rongatongos karalyst\xc4\x97 ir kt._NEWLINE_XIX a. pab. prasid\xc4\x97jo skubios Polinezijos regiono dalybos tarp kolonijini\xc5\xb3 imperij\xc5\xb3. \xc5\xa0iose dalybose dalyvavo Brit\xc5\xb3 imperija, Pranc\xc5\xabzija ir JAV. XIX a. pab. susiformavo \xc5\xa1ios kolonijin\xc4\x97s teritorijos: Brit\xc5\xb3 vakar\xc5\xb3 Ramiojo vandenyno teritorijos (pietvakarin\xc4\x97 Polinezija), Pranc\xc5\xabzijos Polinezija (pietrytin\xc4\x97 Polinezija) ir JAV sal\xc5\xb3 teritorijos (daugiausia \xc5\xa1iaurin\xc4\x97 Polinezija kartu su Havajais)._NEWLINE_Samoa salynas, atsid\xc5\xabr\xc4\x99s Brit\xc5\xb3 vald\xc5\xb3 Polinezijoje centre, buvo padalintas tarp Vokietijos ir JAV, taip suformuojant Amerikos Samoa ir Vokietijos Samoa (1914\xc2\xa0m. \xc5\xa1i vienintel\xc4\x97 Vokietijos valda Polinezijoje per\xc4\x97jo Naujosios Zelandijos administracijai).\n_START_SECTION_\nPo II pasaulinio karo\n_START_PARAGRAPH_\nPo II pasaulinio karo Brit\xc5\xb3 vakar\xc5\xb3 Ramiojo vandenyno teritorijos buvo palaipsniui i\xc5\xa1skaidytos \xc4\xaf atskirus politinius vienetus, kuri\xc5\xb3 dauguma i\xc5\xa1kovojo nepriklausomyb\xc4\x99. Tai buvo Tonga, Kuko salos, Tokelau, Tuvalu, Niu\xc4\x97, Kiribatis. Kai kurios teritorijos buvo prijungtos prie Naujosios Zelandijos. Vienintel\xc4\x97 i\xc5\xa1likusi brit\xc5\xb3 kolonija Polinezijoje yra Pitkerno salos._NEWLINE_JAV vien\xc4\x85 i\xc5\xa1 kolonijini\xc5\xb3 teritorij\xc5\xb3\xc2\xa0\xe2\x80\x93 Havajus\xc2\xa0\xe2\x80\x93 pavert\xc4\x97 savo valstija. Kitos jai priklausan\xc4\x8dios teritorijos Polinezijoje yra traktuojamos kaip JAV teritorijos._NEWLINE_Pranc\xc5\xabzijos Polinezija i\xc5\xa1laik\xc4\x97 kolonijin\xc4\xaf status\xc4\x85 iki dabar. \xc5\xa0is politinis darinys yra traktuojamas kaip Pranc\xc5\xabzijos u\xc5\xbej\xc5\xabrio departamentai.'